Minulý štvrtok bola v priestoroch Hornonitrianskeho múzea na Ul. Clementisa v Prievidzi sprístupnená výstava Čo už zvládnu naše ruky I., ktorá je súčasťou projektu Tvorivé hry rúk III, realizovaného združením na podporu kultúry hornej Nitry K-2000.
Deti a mladí ľudia z Domina počas vernisáže ukázali, že vedia aj pekne spievať a recitovať. Od septembra minulého roku však v tvorivých dielňach využívali pri tvorbe malých diel predovšetkým svoje ruky. Výstava je prezentáciou ich niekoľkomesačného snaženia. V septembri v rámci Dní európskeho kultúrneho dedičstva vytvárali zaujímavé rámiky pre svoje fotky, ozdobené suchými kvetmi, kamienkami, či mušľami. Pred Hallowenom si vyrobili masky, sviatok Všetkých svätých a Dušičiek venovali tvorbe kvetín z krepového papiera, pretože ľudia v tomto období nosia na hroby svojich blízkych nielen sviece, ale aj kvety. Začiatok decembra patril v tvorivých dielňach prípravám na Mikaláša, takže si deti a mladí ľudia zhotovili papierové čižmy na sladkosti. K vianočným sviatkom pripravili darčeky pre svojich blízkych v podobe sviatočných obrusov a obrúskov. Na plátno akrylovými farbami pretláčali vzor z tortových ozdobných obrúskov, pričom základnú tvorbu oživili o vlastné farebné nápady.
Každá tvorivá dielňa začína krátkou besedou na zvolenú tému, pričom deti a mladí ľudia vytvoria k danej tematike predmet z jednoduchého materiálu. Je to predovšetkým papier, modurit, textil alebo koža. Výsledkom ich snaženia je zdokonalenie manuálnej zručnosti, obohatené o nové poznatky.
Výstava malých diel detí a mládeže z Domina je prístupná do konca februára.